ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΑΙΔΕΙΑΣ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ

της 31ης Μαΐου 1990

σχετικά με την μεγαλύτερη έμφαση σε θέματα ισότητας εκπαιδευτικών ευκαιριών, στα προγράμματα βασικών σπουδών και επιμόρφωσης των εκπαιδευτικών

(90/C 162/05)

ΤΟ ΣΥΜΒΟΥΛΙΟ ΚΑΙ ΟΙ ΥΠΟΥΡΓΟΙ ΠΑΙΔΕΙΑΣ, ΣΥΝΕΡΧΟΜΕΝΟΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη τα ψηφίσματά τους τα σχετικά με την επίτευξη της ισότητας ευκαιριών στην εκπαίδευση, και ιδίως το ψήφισμα της 3ης Ιουνίου 1985 το οποίο περιλαμβάνει πρόγραμμα δράσεως στον τομέα αυτόν (1),

Έχοντας υπόψη ότι οι μεσοπρόθεσμες κατευθυντήριες γραμμές της Επιτροπής για τη γενική και επαγγελματική εκπαίδευση και επιμόρφωση (1989-1992) συγκαταλέγουν την ισότητα μεταξύ των κύριων στόχων της επόμενης φάσης της ευρωπαϊκής εκπαιδευτικής συνεργασίας και ότι τα συμπεράσματα του Συμβουλίου και των υπουργών της 6ης Οκτωβρίου 1989 για την κοινοτική συνεργασία και πολιτική στην εκπαίδευση, ενόψει του 1993 (2), χαρακτηρίζουν την ισότητα των ευκαιριών για υψηλής ποιότητας εκπαίδευση ως βασικό στοιχείο για την επίτευξη μιας Ευρώπης της παιδείας,

Αναγνωρίζοντας ότι σημαντικός δείκτης της ποιότητας των εκπαιδευτικών συστημάτων είναι το κατά πόσον καλύπτουν αποτελεσματικά τα θέματα ισότητας των ευκαιριών,

Επιβεβαιώνοντας και πάλι την προσήλωσή τους στην επιτευξη της ισότητας ευκαιριών στην εκπαίδευση,

ΣΥΜΠΕΡΑΙΝΟΥΝ ΟΤΙ:

- ο ρόλος που διαδραματίζουν οι εκπαιδευτικοί είναι ουσιώδης για την επίτευξη αυτού του στόχου,

-η φύση και η ποιότητα των βασικών σπουδών και της επιμόρφωσης των εκπαιδευτικών αποτελεί σημαντικό μέσο επίτευξης αυτού του στόχου,

-ότι είναι ανάγκη, στα προγράμματα βασικών σπουδών και επιμόρφωσης εκπαιδευτικών, να ενσωματωθούν στοιχεία που θα τους ευαισθητοποιούν περισσότερο σε θέματα ισότητας εκπαιδευτικών ευκαιριών και θα βελτιώνουν την ικανότητά τους να προωθούν την ισότητα. ΣΥΜΦΩΝΟΥΝ ΟΤΙ, εντός των πλαισίων της ειδικής εκπαιδευτικής πολιτικής και λαμβάνοντας υπόψη τη διάρθρωση κάθε κράτους μέλους:

- οι αρμόδιες αρχές των κρατών μελών πρέπει να επανεξετάσουν τα σήμερα ισχύοντα, όσον αφορά την ισότητα εκπαιδευτικών ευκαιριών, στα προγράμματα σπουδών των εκπαιδευτικών, και να μελετήσουν, αν χρειαστεί, πως το στοιχείο αυτό θα μπορούσε να ενταχθεί ακόμα περισσότερο στις βασικές σπουδές και την επιμόρφωση των εκπαιδευτικών, ή ακόμα και να γίνει αναπόσπαστο τμήμα τους,

-η ανάπτυξη των γυναικείων σπουδών και οι ερευνητικές εργασίες για τα δύο φύλα, στα κατάλληλα ερευνητικά ιδρύματα, και ιδίως στα ΑΕΙ των κρατών μελών, πρέπει να ενθαρρυνθούν. Οι δεσμοί ανάμεσα στους οικείους μελετητές και ερευνητές και στους υπεύθυνους σπουδών των εκπαιδευτικών πρέπει να ενισχυθούν,

-πρέπει να δοθεί προτεραιότητα στην επιμόρφωση των διδασκόντων στις καθηγητικές σχολές όσον αφορά θέματα ισότητας εκπαιδευτικών ευκαιριών, ώστε να επιτευχθούν τα καλύτερα αποτελέσματα στα πλαίσια των υφιστάμενων δυνατοτήτων. ΣΗΜΕΙΩΝΟΥΝ ΟΤΙ, στα πλαίσια του προγράμματος δράσης για την ισότητα, έχει καταρτιστεί ένα πρότυπο πρόγραμμα έρευνας για την ισότητα ευκαιριών στη βασική εκπαίδευση και στη μετεκπαίδευση των καθηγητών, του οποίου τα πορίσματα θα γνωστοποιηθούν εν καιρώ.

ΚΑΛΟΥΝ ΤΗΝ ΕΠΙΤΡΟΠΗ, στα πλαίσια των αρμοδιοτήτων και δημοσιονομικών της δυνατοτήτων:

- να εξετάσει με ποιον τρόπο θα μπορέσει να συμπληρώσει και να ενισχύσει τις δράσεις των κρατών μελών που αφορούν την ισότητα εκπαιδευτικών ευκαιριών στα προγράμματα βασικών σπουδών και επιμόρφωσης εκπαιδευτικών,

-να διοργανώσει ανταλλαγές πληροφοριών και εμπειριών μεταξύ των κρατών μελών σχετικά με παραδείγματα ορθής πρακτικής σ'αυτόν τον τομέα,

-να καταρτίσει, σε συνεργασία με τη συμβουλευτική της ομάδα επί θεμάτων ισότητας των ευκαιριών στην εκπαίδευση, έκθεση προόδου των εργασιών, η οποία θα υποβληθεί μέσω της επιτροπής παιδείας σε προσεχή σύνοδο του Συμβουλίου και θα βασίζεται, μεταξύ άλλων, στη σχετική εμπειρία των κρατών μελών.

(1) ΕΕ αριθ. C 166 της 6. 7. 1985.

(2) ΕΕ αριθ. C 277 της 31. 10. 1989.